HOTĂRÂREA TRIBUNALULUI (Camera de recursuri)
20 octombrie 2008
Cauza T‑278/07 P
Luigi Marcuccio
împotriva
Comisiei Comunităților Europene
„Recurs – Funcție publică – Funcționari – Securitate socială – Accident de muncă – Decizie de terminare a procedurii de aplicare a articolului 73 din statut – Lipsa unui act care lezează – Recurs nefondat”
Obiectul: Recurs introdus împotriva Ordonanței Tribunalului Funcției Publice a Uniunii Europene (Camera întâi) din 11 mai 2007, Marcuccio/Comisia
(F‑2/06, nepublicată încă în Repertoriu), având ca obiect anularea acestei ordonanțe
Decizia: Respinge recursul. Domnul Luigi Marcuccio suportă propriile cheltuieli de judecată, precum și cheltuielile de judecată efectuate
de Comisia Comunităților Europene în cadrul prezentei proceduri.
Sumarul hotărârii
1.      Recurs – Motive – Apreciere greșită a faptelor – Inadmisibilitate – Respingere – Calificare juridică a faptelor
(art. 225 A CE)
2.      Procedură – Decizie adoptată prin ordonanță motivată – Recurgere la măsuri de organizare a procedurii – Măsuri care nu se
opun adoptării unei astfel de ordonanțe
[Regulamentul de procedură al Tribunalului de Primă Instanță, art. 64 și 111; Decizia 2004/752 a Consiliului, art. 3 alin.
(4)]
1.       Recursul nu poate fi întemeiat decât pe motive referitoare la încălcarea normelor de drept, cu excluderea oricărei aprecieri
asupra faptelor. Tribunalul Funcției Publice este singurul competent, pe de o parte, să constate faptele, cu excepția cazului
în care inexactitatea materială a constatărilor sale ar rezulta din înscrisurile aflate la dosar care i‑au fost prezentate,
și, pe de altă parte, să aprecieze aceste fapte. Odată ce Tribunalul Funcției Publice a constatat sau a apreciat faptele,
Tribunalul de Primă Instanță este competent, în temeiul articolului 225 CE, să exercite un control asupra calificării juridice
a acestor fapte și asupra consecințelor juridice care au fost stabilite de Tribunalul Funcției Publice pe baza acestora.
(a se vedea punctul 20)
Trimitere la: Curte 27 noiembrie 2001, Z/Parlamentul European, C‑270/99 P, Rec., p. I‑9197, punctul 37 și jurisprudența citată
2.      Recurgerea la măsuri de organizare a procedurii prevăzute la articolul 64 din Regulamentul de procedură al Tribunalului de
Primă Instanță, cum ar fi o încercare de soluționare amiabilă a litigiului, nu poate, în sine, să se opună adoptării unei
ordonanțe motivate în temeiul articolului 111 din același regulament, în măsura în care sunt îndeplinite condițiile prevăzute
de această dispoziție.
(a se vedea punctele 41 și 42)
Trimitere la: Curte 19 ianuarie 2006, AIT/Comisia, C‑547/03 P, Rec., p. I‑845, punctul 30